Tul () om Venäman lidn da lidnümbrik valdkundan päivlaskmas. Se om Tulan agjan administrativine keskuz da kaikiš suremb lidn. Om vägilidnan arvonke vspäi 1976. Vspäi 2015 agjan enččen Leninskijan rajonan territorii mülüb Tulan lidnümbrikho i om jagadud sen rajoniden keskes.

Istorii 
Vl 1146 eländpunkt mainitase ezmäižen kerdan 16. voz'sadan Nikonan aigkirjas kuti lidnuz, sid' vn 1382 Moskvan i Räzanin ruhtinasiden kožundkirjuteses. Tulan Kreml' om saudud vll 1514−1520 i om kaičenus tähäsai, kävutihe lidnuseks Venäman röunal 17. voz'sadan keskhesai. Ezmäine raudantegim azegišton pästandan täht oli saudud Tulan ümbrištos vn 1595 Födor I Čudokaz-carin käskön jäl'ghe, sepoiden pramozlan amuižes tahondas. Vl 1797 Tul kändihe gubernijan keskuseks. Toižen mail'man sodan aigan lidn putui läz täudhe blokadha 45 päiväks (vn 1941 reduku-tal'vku), sid' alištui bombardiruindale i oli muretud.

Tul šingotase kaugedraudan metallurgijan tegimil, azegišton projektiruindal da tehmižel, mašinansauvomižen toižil edheotandoil, sömtegimištol, turizmal.

Geografijan andmused 
Lidn seižub Upanjogen ( 345 km pitte, Okan oiged ližajogi) da Tulican ( 41 km pitte) ühthejoksmusenno, Up-jogen muugotil randoil. Istorižen keskusen korktuz om 170 metrad valdmeren pindan päl, se sijadase Upan hural randal (suvipol'). Matkad Moskvhasai om 170 kilometrad pohjoižhe orhal, 180 km avtotel vai raudtel. Lähembaižed lidnad oma Ščokino suvhe i Jasnogorsk pohjoižhe.

«Tul-lidn»-eländpunkt jagase videks rajonaks: Keskuzline, Proletarijoiden, Jogentagaine, Vagzalanverine, Nevondkundaline. Lidnümbrikon pind — 1 495,56 km², se om sätud vn 2014 heinkus i mülütab 246 žilod da küläd Tulan ližaks. Vspäi 2015 ühtenzoittas niid nellähä territorialižhe nimitadud ümbrikho lidnan rajoniden polhe (Nevondkundaline rajon-ümbrik om lidnan südäimine).

Eläjad 
Vn 2010 kaiken Venäman rahvahanlugemižen mödhe lidnan eläjiden lugu oli 501 169 ristitud, Leninskijan rajonan — 63 355 ristitud. Kaikiš suremb lidnan ristitišt oli 544 tuhad eläjid vl 1991. Vl 2017 kaik 551 513 ristitud elihe lidnümbrikos. Läz üht millionad ristituid elädas äikeskuzližes Tulan da Novomoskovskan lidnaglomeracijas.

Professionaližen opendusen aluzkundad oma severz'-se kümnikoid kolledžid da tehnikumid, Tulan valdkundaline universitet (alusenpanend 1930 kut mehanine institut, nügüdläine nimi vspäi 1995, 20 tuh. üläopenikoid), Tulan valdkundaline pedagogine universitet (alusenpanend 1938 kut pedinstitut), Moskvan üläopendusen aluzkundoiden ühesa filialad, mugažo Tulan hengeline seminarii radab.

Edeline lidnan pämez' oli Jurii Ckipuri (sügüz'ku 2014 — sügüz'ku 2019).

Transport 
Avtobusad, trolleibusad, tramvaid, maršruttaksid, taksid da ezilidnelektrojonused oma kundaližeks transportaks lidnas i sen ümbrištos. Kaks' päraudtestancijan sauvust oma saudud lidnas: Moskvan i Räžskan.

Klokovo-sodalendimport (TYA / UUWV) om saudud lidnan pohjoižröunanno, tegi passažirreisid vll 1959−1995. Om varalendimportaks Moskvan regionan lendimportoiden täht.

Galerei

Tetabad sündnuded 
 Vladimir L'vovič Maškov (sünd. 1963) — Venäman kinon i teatran akt'or da režissör.
 Väčeslav Mihailovič Nevinnii (1934–2009) — oli Nevondkundaližen Ühtištusen kinon i teatran akt'or.
 Vselvolod Sanajev (1912–1996) — oli Nevondkundaližen Ühtištusen kinon i teatran akt'or.
 Sergei Aleksandrovič Tokarev (1899–1985) — oli nevondkundaline etnograf, istorik.

Homaičendad

Irdkosketused 
 Lidnan Duman oficialine sait (cityduma.tula.ru). 
 Lidnan Administracijan oficialine sait (tula.ru). 

 
Venäman lidnad
Eländpunktad kirjamišton mödhe

Tulan agjan lidnad
Tulan agjan lidnümbrikod